b'\n_START_ARTICLE_\nGolgota\n_START_PARAGRAPH_\nG\xc3\xb3lgota (Lobanja; tudi Kalv\xc3\xa1rija) je ime hriba, kjer je bil kri\xc5\xbean Jezus. Hrib le\xc5\xbei v neposredni bli\xc5\xbeini Jeruzalema v dana\xc5\xa1njem Izraelu._NEWLINE_V gr\xc5\xa1ki novi zavezi je ta hrib opisan kot\xc2\xa0\xc2\xbbkraj, ki se imenuje Golgota (gr\xc5\xa1ko \xce\x93\xce\xbf\xce\xbb\xce\xb3\xce\xbf\xce\xb8\xe1\xbe\xb6), kar pomeni \xe2\x80\xbakraj lobanje\xe2\x80\xb9 (gr\xc5\xa1ko \xce\x9a\xcf\x81\xce\xb1\xce\xbd\xce\xaf\xce\xbf\xcf\x85 \xce\xa4\xcf\x8c\xcf\x80\xce\xbf\xcf\x82 )\xc2\xab\xc2\xa0(Mt 27,33). Verjetno gre za hrib, ki so ga v aramej\xc5\xa1\xc4\x8dini imenovali \xd7\x92\xd7\x9c\xd7\x92\xd7\x9c\xd7\xaa\xd7\x90 [G\xc3\xbblgalt\xc3\xa2] = Lobanja. V Vulgati je ime prevedeno v latin\xc5\xa1\xc4\x8dino kot Calvaria - Kalvarija. Besedo kalvarija se danes v sloven\xc5\xa1\xc4\x8dini uporablja tudi kot sinonim za veliko trpljenje._NEWLINE_Po novozaveznih opisih je bila Golgota blizu Jeruzalema, vendar pa zunaj mestnega obzidja. Na Golgoti so Jezusa kri\xc5\xbeali, po smrti na kri\xc5\xbeu pa so ga pokopali v grobnici v neposredni bli\xc5\xbeini. Cesar Konstantin I. Veliki je v letih 326-335 na kraju, kjer naj bi bil Jezusov grob, postavil Baziliko Svetega groba (Bo\xc5\xbejega groba). V cerkvi je kup kamnov, ki naj bi bil ostanek gri\xc4\x8da Golgote, in s to razlago se strinjajo \xc5\xa1tevilni obiskovalci pa tudi zgodovinarji._NEWLINE_Obstaja pa tudi druga mo\xc5\xbena lokacija. Ko je britanski \xc4\x8dastnik Charles George Gordon v letih 1882-83 slu\xc5\xbeboval v Palestini, je opazil drug zanimiv kraj, ki bi lahko bil Golgota. Kraj le\xc5\xbei nekoliko severno od Cerkve svetega groba in zbuja pozornost s svojo obliko: v navpi\xc4\x8dni steni sta dve ve\xc4\x8dji vdolbini in nekaj manj\xc5\xa1ih, kar daje vtis oblike \xc4\x8dlove\xc5\xa1ke lobanje._NEWLINE_Verniki se spominjajo Jezusove poti na Golgoto v molitvi kri\xc5\xbeevega pota.'